השאיפה לאושר מאפיינת את בני האדם בכל הזמנים ובכל המקומות. במשך אלפי שנים עסקו וכתבו עליה פילוסופים, אנשי דת ומשוררים. אבל רק לפני כמה עשרות שנים החל המדע המודרני לשאול את השאלה ‘מה עושה אנשים מאושרים’? התשובות המפתיעות שמצאו המדענים, והדרכים המוזרות שבהן מצאו אותן, הן נושא ההרצאה.
מה הפעילות שהופכת נשי עובדות בטקסס למאושרות ביותר? האם צודקים האומרים ש’העיקר הבריאות’? מה הקשר בין המשכורת לבין האושר? לפי מה נדע אם עבודתנו גורמת לנו אושר? כיצד נגרום לעצמנו להיות מאושרים יותר במקום העבודה? ובזוגיות? האם תמיד ‘ילדים זה שמחה’? האם ‘העבודה היא חיינו’? מה זה ‘מזל’ ואיך מוצאים אותו? מתי האהבה הופכת אותנו למאושרים ומתי לאומללים? ומה באמת יקרה לנו אם נזכה בפיס? בנושאים אלה ואחרים תעסוק ההרצאה ‘הדרך אל האושר’.